J. Laššáková, poslankyňa: (2003-10-28):
Z. Martináková, podpredsedníčka NR SR: Pán poslanec Ondriaš, nech sa páči, máte slovo. K. Ondriaš, poslanec: Ďakujem za slovo. Vážená pani predsedajúca, vážený pán minister, dámy a páni, podávam pozmeňujúci návrh k vládnemu návrhu zákona Národnej rady Slovenskej republiky o obchodnom registri a o doplnení niektorých zákonov. Je to tlač 344. Predkladaný vládny návrh zákona navrhujem zmeniť a doplniť takto: Pozmeňujúci návrh č. 1. V obchodnom zákonníku sa za § 116 sa vkladá § 116a v tomto znení. Ods. 1. Imanie zaniknutej spoločnosti, ktorej oprávnený záväzok presahuje jej obmedzené ručenie, môže prejsť na inú spoločnosť, len ak spoločnosť, na ktorú toto imanie zanikajúcej spoločnosti prevádza tento záväzok, uzná čo do dôvodu a výšky a oprávnenému veriteľovi sa zaviaže, že ho uhradí v dohodnutej lehote nad rozsah svojho obmedzeného ručenia. Ods. 2. Spoločník zaniknutej spoločnosti, ktorého obchodný podiel bol vyšší ako jeho pomer k výške obmedzeného ručenia tejto spoločnosti, môže založiť novú spoločnosť alebo vložiť vklad do inej spoločnosti, len ak sa zaviaže, že vo výške obchodného podielu preberá na seba oprávnený záväzok zaniknutej spoločnosti nad rozsah jej obmedzeného ručenia, tento záväzok uznáva čo do dôvodu a výšky a oprávnenému veriteľovi sa zaviaže, že ho splní v dohodnutej lehote. Pozmeňujúci návrh č. 2 k návrhu zákona o obchodnom registri a o zmene a doplnení niektorých zákonov. V § 2 ods. 1 písm. r). Znenie písmena r) je nasledovné. Prevzatie záväzkov zaniknutej spoločnosti. A písmeno r) sa premenúva na písmeno s) a písmeno s) sa premenúva na písmeno t). Pozmeňujúci návrh č. 3. K návrhu zákona o obchodnom registri a o zmene a doplnení niektorých zákonov. V § 3 ods. 1 písm. g). Znenie písmena g): Prevzatie záväzkov zaniknutej spoločnosti. A písmeno g) sa premenúva na písmeno h) a písmeno h) sa premenúva na písmeno i), písmeno i) sa premenúva na písmeno j), písmeno j) sa premenúva na písmeno k), písmeno k) sa premenúva na písmeno l), písmeno l) sa premenúva na písmeno m), písmeno m) sa premenúva na písmeno n), písmeno n) sa premenúva na písmeno o), písmeno o) sa premenúva na písmeno p). Myslím, že nabudúce to bude tak. Pozmeňujúci návrh č. 4. K návrhu zákona o obchodnom registri a o zmene a doplnení niektorých zákonov. V § 7 ods. 3 sa za písmeno f) vkladá písmeno g) v tomto znení: Písmeno g): Spoločnosť prevzala záväzky zanikajúcej spoločnosti, ak preberá jej imanie. Za písmeno g) sa vkladá písmeno h) v tomto znení: Písmeno h): Spoločník prevzal záväzky zanikajúcej spoločnosti v rozsahu svojho obchodného podielu pri zakladaní novej spoločnosti alebo pri uskutočnení vkladu do novej spoločnosti. Odôvodnenie pozmeňujúcich návrhov: Vládou navrhovaný zákon neupravuje zadlženosť a vysporiadanie záväzkov zaniknutej spoločnosti s ručením obmedzeným vo väzbe na inú spoločnosť s ručením obmedzeným. Ani špekulatívne prelievanie kapitálu z jednej spoločnosti do druhej spoločnosti, ako aj zakladanie novej spoločnosti alebo vkladanie podielu fyzickou osobou za tým istým účelom bezdôvodného obohatenia. Zo skúsenosti vieme, že mnohé podnikateľské osoby vedome zadlžia spoločnosť s ručením obmedzeným, potom vyvolajú jej likvidáciu, záväzky vysporiadajú a následne prelejú aktíva do novej podnikateľskej právnickej osoby. Preto navrhujem uvedené ustanovenia do obchodného zákonníka a do predkladaného vládneho návrhu zákona. Žiadam hlasovať o každom pozmeňujúcom návrhu osobitne. Ďakujem vám za pozornosť. Z. Martináková, podpredsedníčka NR SR: Ďakujem, pán poslanec. Pani spravodajkyňa, nech sa páči, máte slovo.